Kommer oor krake in damwal | Netwerk24
Kommer oor krake in damwal
Deur Samuel Walters 11 September 2020 06:01
Een van die krake wat in die damwal van die Voëlvleidam gevind is.Foto: Samuel Walters
Ondersoek word ingestel na die toestand van die Voëlvleidam se wal nadat groot krake onlangs in die damwal ontdek is.
Die dam, langs die R44 net buite Gouda, het in die 18de eeu eers bekend gestaan as Vogelvlei. Die damwal van 10 meter in lengte en breedte is in 1971 ná drie jaar voltooi.
Die Voëlvleidam, wat 158,6 miljard kubieke liter water kan berg en water aan Stad Kaapstad lewer, is die enigste waterbron vir die Swartland en Weskus-munisipaliteit asook verskeie plase in die omgewing van Gouda en Hermon.
Die krake, waarvan een ernstig, is onlangs in die damwal gevind. Dit kan moontlik aan gronderosie, sterk wind en verspoelings toegeskryf word.
Die afdeling vir waterwese by Voëlvleidam het tans geen implemente om die damwal te herstel nie. Inbrekers het glo twee jaar gelede by die voorraadstoor ingebreek en al die implemente, behalwe 'n Landini-trekker uit die jare sewentig, is gesteel.
Leon Basson, DA-LP en woordvoerder oor water en sanitasie, het by navraag per e-pos gesê hy het dadelik die probleem by die kantoor van die direkteur-generaal van waterwese aangemeld en opdrag gegee dat 'n ondersoek van stapel gestuur word.
Intussen het Basson vroeër dié week te kenne gegee hy sal na verwagting vandag (Donderdag) die dam besoek.